Karsten Lauritzen (V), 2010-05-04:
Det var de også, da vi i sidste samling diskuterede et nærmest identisk forslag, og da der er sammenhæng i regeringens politik, synes jeg også, at jeg vil kvittere og sige, at vi stadig væk opfatter intentionerne som gode og er glade for at diskutere det her i Folketingssalen.
Jeg skal også denne gang rose forslagsstillerne for endelig at anerkende, at der skal tages drastiske midler i brug for at bekæmpe tvangsægteskaber.
Det er bare sørgeligt, at den erkendelse tilsyneladende ikke var til stede, da man sad i regering før 2001.
En af de ting, vi har videnskabelig dokumentation for virker, er 24-års-reglen.
De stramninger i familiesammenføringsreglerne blev dels indført for at begrænse antallet af udlændinge, dels for imødegå tvangsægteskaber, sidstnævnte bl.a. ud fra en betragtning om, at jo ældre man er, jo bedre kan man modstå et pres fra familie og andre til at indgå et ægteskab mod sin vilje.
Som sagt virker 24-års-reglen.
Senest har man i Rockwool Fondens undersøgelse konkluderet, at færre udsættes for tvangsægteskab, og at indvandrere er ældre, når de gifter sig, end tilfældet var i 2001.
I 2000 var 46 pct. af indvandrerkvinderne gift som 23-årige, mens 19 pct. af kvinderne var gift i 2008.
Tal fra Udlændingeservice understøtter dette.
I 2001 blev 63 pct. af indvandrere og efterkommere fra ikkevestlige lande gift med en person bosat i udlandet.
I 2007 var den andel faldet til 31 pct.
En af de klare indikationer på, at 24-års-reglen sammen med de mange andre tiltag, som regeringen har foretaget, virker, er, at antallet af sommerbryllupper er faldet markant.
De fleste tvangsægteskaber sker om sommeren, og antallet af sommerbryllupper blandt nydanskere er som sagt faldet markant.
I Venstre forstår vi ikke rigtig, hvorfor 24-års-reglen ikke er nævnt med et eneste ord i det her forslag, når det nu ligger forslagsstillerne så nært at bekæmpe og forebygge tvangsægteskaber.
Men nu skyder jeg bare fra hoften og gætter på, at den samlede opposition ikke er så samlet, når det kommer til stykket, men er dybt splittet, når det kommer til 24-års-reglen og dermed også til indsatsen mod tvangsægteskaber.
Det beslutningsforslag, vi i dag behandler, og det, vi behandlede i sidste samling, bærer også præg af, at hovedformålet mere er at signalere enighed i oppositionen end at komme med nye forslag til at gøre en indsats mod tvangsægteskaber.
Store dele af forslaget er, som integrationsministeren har redegjort for, allerede eller er på vej til at blive en del af de redskaber, vi har i værktøjskassen, noget, som er gennemført af regeringen.
I forslaget efterlyses nationale retningslinjer for offentlige myndigheder, når det kommer til tvangsægteskaber og æresrelateret kriminalitet.
Men sådan nogle nationale retningslinjer eksisterer faktisk allerede.
Rigspolitiet udsendte dem i 2006 til politiet, og året efter, i 2007, blev der lavet en national strategi i samarbejde med NEC for at forebygge og bekæmpe tvangsægteskaber.
Forslagsstillerne efterlyser også et nationalt videncenter for æresrelateret kriminalitet og tvangsægteskaber, men det findes i realiteten også allerede i NEC-regi.
Alle sager indberettes til NEC, der også bistår de enkelte politikredse i arbejdet.
Den monitorering, som efterlyses i forslaget, har regeringen påbegyndt i perioden 2006 til 2008.
Sidst, men ikke mindst, efterlyses der en samlet og koordineret indsats mod æresrelateret kriminalitet.
Som integrationsministeren også har sagt, er det faktisk de selv samme partier, som står bag det her beslutningsforslag, som står bag den satspuljeforhandling, som vi har foretaget, og hvor regeringen sammen med Dansk Folkeparti og de øvrige partier i satspuljeforhandlingerne for 2009 har afsat 35 mio. kr. til en fremadrettet, national strategi mod vold i nære relationer.
Det er i hvert fald et stykke af det, som bliver efterspurgt i forbindelse med strategien, og det synes jeg man skylder at kvittere for.
I Venstre har vi siden 2001-valget taget kampen op mod tvangsægteskaber, vi har forebygget og bekæmpet dem.
Særlig 24-års-reglen har virket, men selvfølgelig kan og skal vi gøre endnu mere.
Det her forslag, som en samlet opposition har fremsat, indeholder ikke ret mange løsningsforslag, som vi kan bruge til noget.
Derfor afviser vi forslaget.
Jeg skal i øvrigt på vegne af De Konservatives ordfører, som ikke kunne være til stede i salen her i dag, sige, at Det Konservative Folkeparti også afviser forslaget.